b"\n_START_ARTICLE_\nArquebisbat de Tarragona\n_START_SECTION_\nBisbat de Tarraco\n_START_PARAGRAPH_\nL'esgl\xc3\xa9sia de Tarragona va ser de les primeres comunitats cristianes d'Hisp\xc3\xa0nia. La tradici\xc3\xb3 conta que van predicar a la ciutat Sant Pau (l'any 64) i l'ap\xc3\xb2stol Sant Jaume._NEWLINE_Se suposa que Sant Pau va deixar alg\xc3\xba al capdavant de la comunitat cristiana i, els seus successors, amb el temps, esdevindrien bisbes. Les primeres refer\xc3\xa8ncies, per\xc3\xb2, daten del segle III i s\xc3\xb3n les Actes del Martiri del bisbe Fructu\xc3\xb3s i els diaques Auguri i Eulogi, d'aquesta manera, sant Fructu\xc3\xb3s de Tarragona \xc3\xa9s el primer bisbe de Tarraco conegut, per\xc3\xb2 es desconeix el nombre de predecessors que tingu\xc3\xa9 en el c\xc3\xa0rrec.\n_START_SECTION_\nArquebisbat Tarraconense\n_START_PARAGRAPH_\nEl 475, el rei visigot Euric va saquejar la ciutat. Amb l'arribada dels pobles germ\xc3\xa0nics, van florir els concilis provincials (516-517, 546, 589, 599, 646, 683-684, 688, 693-694, etc.) tant a Tarragona, com a Toledo o \xc3\x88gara. Gr\xc3\xa0cies a les actes d'aquests concilis, es coneixen els noms dels arquebisbes de Tarragona d'aquells anys.\n_START_SECTION_\nTarrakuna musulmana\n_START_PARAGRAPH_\nAmb l'arribada dels \xc3\xa0rabs, s'exting\xc3\xad l'arquebisbat de T\xc3\xa0rraco. Els bisbes de Narbona i Barcelona pressionaren per tal de nomenar-se metropolitans, per\xc3\xb2 els diferents papes no ho acceptaren._NEWLINE_Alguns clergues, com \xc3\xa9s ara Cesari o el bisbe de Vic At\xc3\xb3 s'autoanomenaren durant uns anys bisbes de Tarragona, per\xc3\xb2 els seus intents no reeixiren. Amb tot, el 1091 el Papa Urb\xc3\xa0 II va restituir la seu arquebisbal amb dignitat metropolitana en la persona de Berenguer Sunifred. La q\xc3\xbcesti\xc3\xb3 estigu\xc3\xa9 aturada fins a la reconquesta de la zona per part de Ramon Berenguer III.\n_START_SECTION_\nArquebisbat de Tarragona\n_START_PARAGRAPH_\nOleguer de Barcelona fou l'encarregat de repoblar l'arxidi\xc3\xb2cesi, despr\xc3\xa9s de l'expulsi\xc3\xb3 dels musulmans, amb tot, per\xc3\xb2, hi hagu\xc3\xa9 violentes lluites pel control de la zona entre els seg\xc3\xbcents arquebisbes i els fills de Robert d'Aguil\xc3\xb3, comte de Tarragona. Fins al 1318, els reis d'Arag\xc3\xb3 havien de ser coronats per l'arquebisbe de Tarragona._NEWLINE_El titular de la seu de Tarragona, actu\xc3\xa0 durant molts segles com un aut\xc3\xa8ntic senyor feudal, aix\xc3\xad, per exemple, l'arquebisbe Guillem de Montgr\xc3\xad va participar en la conquesta de Mallorca amb Jaume el Conqueridor i va encap\xc3\xa7alar la d'Eivissa i Formentera._NEWLINE_El cardenal Vidal i Barraquer visqu\xc3\xa9 la sagnant repressi\xc3\xb3 contra les persones i el patrimoni de l'esgl\xc3\xa9sia el 1936: foren assassinats 136 preveres, m\xc3\xa9s d'una tercera part del presbiterat, entre ells el seu bisbe auxiliar, el canong\xc3\xad Manuel Borr\xc3\xa0s; a m\xc3\xa9s de molts religiosos i laics. El 1940 es restaur\xc3\xa0 la comunitat mon\xc3\xa0stica de Poblet._NEWLINE_L'any 1957, en virtut del Concordat del 1953, s'incorporaren a l'arquebisbat de Tarragona les parr\xc3\xb2quies dels arxiprestats del Baix Pened\xc3\xa8s i de Santa Coloma de Queralt, que fins aleshores pertanyien a l'Arquebisbat de Barcelona i al bisbat de Vic respectivament."